Liam Gallagher esinemas San Diegos (2005)
**Liam Gallagher** (sünninimega **William John Paul Gallagher**; sündinud 21. septembril 1972 Burnage'is Manchesteris) on inglise laulja ja laulukirjutaja.

Ta oli ansambli Oasis (1991–2009) laulja ja laulukirjutaja. Pärast Oasise laialiminekut oli ta ansambli Beady Eye (2009–2014) liige. Kui ka see bänd laiali läks, alustas Liam Gallagher soolokarjääri. Tema debüütalbum "As You Were" ilmus 6. oktoobril 2017. aastal ja saavutas Suurbritannia plaadimüügi edetabelites esikoha.

Liam (iiripärane lühend nimest William) on tuntud eripärase laulmisstiili, ettearvamatu käitumise ja terava keele poolest. Ta on üks omanäolisemaid Britpopi muusikuid.

Elulugu
-------

### 1972–1993. Lapsepõlv ja noorus

Liam sündis Manchesteris Burnage'is 1972. aastal iirlaste Thomas ja Peggy Gallagheri kolmanda lapsena. Ta on Oasise liikme Noel Gallagheri noorem vend.

Liami isa oli vägivaldne alkohoolik. Kuigi Liami vanemad vennad Noel ja Paul said suurema osa peksust ja sõimust enda kaela, traumeeris pealt nähtud vägivald sügavalt ka Liamit. Aastaid hiljem on ta öelnud, et see raev, mis Oasisega lauldes laval avaldus, on pärit just lapsepõlvest. Kui Liam oli kümnene, võttis Peggy lapsed kaasa ja kolis Thomase juurest ära.

Paul ja Noel on tihti väitnud, et Liam oli juba noores eas tülinorija, eriti sageli oli tal erimeelsusi vanema venna Noeliga, kellega ta pidi tuba jagama. Ka täiskasvanueas on Liami ja Noeli suhted olnud vaenulikud. Liami murdeiga oli keeruline: ta varastas kohalikest poodidest jalgrattaid, käitus äärmiselt ülbelt ning kord sai ta kolmeks kuuks koolikeelu.

Liam hakkas muusikaga tegelema alles teismeea keskel. The Stone Roses, The Who, The Kinks, The Jam, T. Rex, The Beatles jt olid need bändid, keda kuulates ta oma laulmisoskust arendas.

### –1991. The Rain

Liami muusikukarjäär sai alguse bändis The Rain, kuhu koolivend Paul "Guigsy" McGuigan kutsus ta vokalistiks. Selles bändis proovis Liam esimest korda laulude kirjutamist. Ta kirjutas laule koos Paul "Bonehead" Arthursiga, kes oli bändi kitarrist. Liamilt olid sõnad, Boneheadilt muusika. Noel Gallagher on Liami ja Boneheadi koostöö üle avalikult irvitanud ja on pidanud selle tulemust kohutavaks, kuid bänd tegigi proovi vaid kord nädalas ja ka mänguvõimalusi oli neil harva. Noel nägi neid esinemas 1991. aastal, kui ta oli tulnud koju Ühendriikidest, kus ta oli tuuritanud ansambli Inspiral Carpets transamehena. Liam pakkus Noelile bändi esikitarristi kohta. Noel nõustus tingimusel, et vaid tema hakkab bändile laulusõnu kirjutama. Umbes samal ajal muudeti Liami nõudmisel bändi nimi Oasiseks.

### 1991–2009. Oasis

1993. aastal esines Oasis Glasgow's uutele bändidele esinemisvõimalust pakkuvas klubis King Tut’s Wah-Wah Hut. Seal juhtus neid nägema plaadifirma Creation Records juht Alan McGee, kes pakkus neile kohe plaadilepingut. Oasise esimesest plaadist "Definitely Maybe" (1994) sai kõigi aegade kõige kiirema läbimüügiga Briti debüütalbum. Kõik selle plaadi laulud esitas Liam Gallagher.

1994. aastal nende esimese Ameerika turnee ajal muutis Gallagher Noeli laulude sõnu nii, et need oli vastumeelsed nii ameeriklastele kui ka Noelile. Pärast kontserti toimus tüli ja Noel lahkus bändist. Ta suundus algul San Franciscosse, siis Las Vegasesse. Las Vegases viibimise jooksul kirjutas ta "Half the World Away" ja paljud ütlevad, et ta kirjutas ka "(It's Good) To Be Free".

"(What's the Story) Morning Glory?" (1995) oli veelgi edukam ja saavutas kolmanda koha plaadimüügi edetabelis, kuhu on koondatud kõik aegade jooksul Suurbritannias müüdud albumid. Selle albumi lindistamise jooksul oli vendadel vägivaldne tüli. 1995. aastal paluti trummar Tony McCarrollil bändist lahkuda (põhjuseks tüli Gallagheriga).

Ka Oasise kolmas plaat "Be Here Now" (1997) oli edukas. Seda albumit müüdi 1997. aastal Suurbritannias kõige rohkem.

2000 avaldati bändi neljas album "Standing on the Shoulder of Giants". Albumi salvestamise ajal lahkusid bändist Paul "Bonehead" Arthurs ja "Guigsy" McGuigan. Sellel plaadil oli Noel Gallagheri loodu kõrval ka üks Liami laul, "Little James".

Oasise 2002. aastal ilmunud albumil "Heathen Chemistry" oli kolm Liam Gallagheri kirjutatud laulu, nende hulgas akustiline ballaad "Songbird", mis jõudis laulude edetabelis kolmandale kohale. Kaks ülejäänud laulu olid "Born on a Different Cloud" ja "Better Man".

Ka 2005. aastal avaldatud plaadil "Don't Believe the Truth" oli kolm Liam Gallagheri laulu: "Love Like a Bomb", "The Meaning of Soul", "Guess God Thinks I'm Abel".

Kui 2008. aastal ilmus Oasise viimane album "Dig Out Your Soul", oli ka sellel kolm Liami kirjutatud laulu: "I'm Outta Time", "Ain't Got Nothin", "Soldier On". Seegi album oli väga populaarne ja tõusis Suurbritannias albumite edetabelis esikohale ning USAs Billboard 200 edetabelis viiendale kohale.

2009. aastal lahkus Noel Gallagher Oasisest, sest ta ei suutnud enam oma pidevalt tülitseva vennaga koostööd teha.

### 2009–2014. Beady Eye

Bändis Beady Eye jätkasid endise Oasise liikmed: Liam Gallagher lauljana, Gem Archer ja Andy Bell kitarristidena, trumme mängis Chris Sharrock.

Beady Eye avaldas kaks albumit. 2011 ilmus "Different gear, still speeding" ja 2013 "BE". Suurbritannia albumite edetabelis jõudsid mõlemad esimese viie hulka.

Esimestel aastatel bänd Oasise lugusid ei mänginud. Alates 2012. aastast esitasid nad kontsertidel ka mõnda Oasise laulu. Näiteks 12. augustil 2012 esitas Beady Eye Londonis toimunud olümpiamängude lõputseremoonial Oasise laulu "Wonderwall".

2014. aasta oktoobris lõpetas Beady Eye tegevuse.

### Laulukirjutamine

Liam oli laulu "Love Me and Leave Me" kaasautor.

Isiklikku
---------

7. aprillil 1997 abiellus Liam Patsy Kensitiga. Abielu lahutati 2000. aastal.

Viited
------

1. ↑  "Liam Gallagher". *Official Charts*. Vaadatud 16.02.2019.
2. ↑  "Liam Gallagher's biggest scandals". *msn: entertainment*. 29. september 2016. Vaadatud 22.01.2019.
3. ↑  WENN (23. november 2007). "Gallagher: 'Abuse Made Me A Better Artist'". *contactmusic.net*. Originaali arhiivikoopia seisuga 31.01.2019. Vaadatud 22.01.2019.
4. ↑  Plitt, Amy (19. juuli 2017). "Liam Gallagher vs. Noel Gallagher: Oasis Brothers' Beef History Explained". *RollingStone*. Vaadatud 23.01.2019.
5. ↑  Editors, TheFamousPeople.com (6. oktoober 2016). "Liam Gallagher Biography". *TheFamousPeople.com*. Vaadatud 23.01.2019. `{{netiviide}}`: parameetris `|Autor=` on üldnimi (juhend)
6. ↑  Petridis, Alexis (19. veebruar 2018). "Liam Gallagher: 'The German police pulled my teeth out with pliers'". *The Guardian*. Vaadatud 22.01.2019.
7. ↑  Stewart (31. mai 2013). "It was 20 years ago today… Creation signed Oasis". *Creation Records: blog*. Vaadatud 21.02.2019.
8. ↑  "Queen head all-time sales chart". *BBC News: Entertainment*. 16. november 2006. Vaadatud 18.02.2019.
9. ↑  "End of Year Album Chart Top 100". *Official Charts*. Vaadatud 18.02.2019.

Tsitaadid
---------

* "Distsipliin? Ma ei tea selle sõna tähendust."
* "Igaüks teab, et kui sul on vend, siis hakkate kaklema."

Välislingid
-----------

|  |  |
| --- | --- |
|  | Pildid, videod ja helifailid Commonsis: **Liam Gallagher** |

* Oasise ametlik koduleht
* Liam Gallagher Internet Movie Database'is